กรมที่ดิน เตือนภัยแก๊งคอลเซ็นเตอร์ปลอมเว็บไซต์และไลน์ หลอกดูดเงินจากบัญชีประชาชน
นายชยาวุธ จันทร อธิบดีกรมที่ดิน กล่าวเตือนประชาชนว่า ขณะนี้พบข้อมูลแก็งค์คอลเซ็นเตอร์แอบอ้างเป็นเจ้าหน้าที่กรมที่ดิน ไลน์ หรือโทรศัพท์ ติดต่อยังเจ้าของกรรมสิทธิ์ที่ดินหรืออาคารชุด ให้ยืนยันการพักอาศัย หรือยืนยันกรรมสิทธิ์ในอาคารชุด โดยให้แจ้งข้อมูลส่วนบุคคล รวมถึงมีการปลอมแปลงหนังสือราชการของกรมที่ดิน สำรวจฐานข้อมูลผู้เสียภาษีที่ดินและสิ่งปลูกสร้าง ส่งไปยังผู้ถือกรรมสิทธิ์ เพื่อสร้างความน่าเชื่อถือ ยืนยันว่า กรมที่ดิน ไม่มีนโยบายการดำเนินการลักษณะดังกล่าว ผ่านทางโทรศัพท์ ช่องทางไลน์แอปพลิเคชัน หรือช่องทางออนไลน์อื่นๆ ผ่านทางลิงก์ หรือเว็บไซต์แต่อย่างใด โดยเว็บไซต์ของกรมที่ดิน มีเพียงwww.dol.go.th เท่านั้น หากประชาชนพบเห็นการกระทำดังกล่าว สามารถแจ้งความดำเนินคดีกับผู้ที่หลอกลวงได้ทันที สำหรับพฤติการของคนร้าย จะหลอกให้เหยื่อเข้าเว็บไซต์ปลอมของกรมที่ดินและให้เข้าแชทไลน์ปลอม (ใช้ชื่อไลน์ว่ากรมที่ดิน หรือ SmartLands) เพื่อหลอกถามข้อมูลส่วนตัวและส่งลิงก์ให้กรอกข้อมูล หรือส่งลิงก์ให้ติดตั้งแอปพลิเคชันปลอม เมื่อเหยื่อหลงเชื่อติดตั้งแอปพลิเคชันดังกล่าว ระหว่างนั้นโทรศัพท์จะขึ้นข้อความ “ระหว่างทำการตรวจสอบห้ามใช้งานมือถือ” ซึ่งคนร้ายจะใช้ช่วงเวลานี้ ดำเนินการดูดเงินจากบัญชีผู้เสียหาย ขอให้ประชาชนเพิ่มความระมัดระวัง หากมีข้อสงสัย สามารถติดต่อสอบถามข้อมูลได้ที่ สำนักงานที่ดินทุกแห่งทั่วประเทศหรือ callcenter กรมที่ดิน 0 2141 5555